KOMISSION ASETUS (EY) N:o 1648/1999,
annettu 27 päivänä heinäkuuta 1999,
interventioelinten tarjouskilpailun perusteella tekemistä voiostoista annetusta asetuksesta (ETY) N:o 1589/87 poikkeamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (EY) N:o 1587/96(2), ja erityisesti sen 7 a artiklan 1 kohdan ensimmäisen alakohdan ja 3 kohdan,
sekä katsoo, että
1) komission asetuksessa (ETY) N:o 1589/87(3), sellaisena kuin se on viimeksi muutettuna asetuksella (EY) N:o 124/1999(4), laaditaan interventioelinten tarjouskilpailun perusteella tekemiä voiostoja koskevat säännöt; mainitun asetuksen 3 artiklan 1 kohdassa säädetään, että tarjousten tekijä voi osallistua tarjouskilpailuun ainoastaan, jos voi on valmistettu tarjousten esittämiselle asetettua määräpäivää edeltävän 21 päivän aikana,
2) elokuun lopussa järjestetään ainoastaan yksi tarjouskilpailu, ja viimeksi heinäkuussa järjestetyn tarjouskilpailun ja elokuun ainoan tarjouskilpailun välillä on 28 päivää, jolloin kyseinen 21 päivän ajanjakso on liian lyhyt kaiken näiden kahden tarjouskilpailun välillä tuotetun voin saattamiseksi tarjouskilpailuun; sen vuoksi olisi pidennettävä väliaikaisesti 28 päivään ajanjaksoa, jonka kuluessa valmistettu voi voidaan tarjota tarjouskilpailuun, ja
3) tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (ETY) N:o 1589/87 3 artiklan 1 kohdassa säädetään ja sen tarjouskilpailun osalta, jota koskevien tarjousten jättämisen määräaika päättyy elokuun neljäntenä tiistaina 1999, mainitussa kohdassa tarkoitettu tuotantojakso vahvistetaan 28 päiväksi.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä heinäkuuta 1999.